Nordjyllands Politi har siden slutningen af august 2017 efterforsket en sag omkring forgiftede fisk, fundet døde i søen ved Store Vildmose nær Brønderslev. Fredag har politiet dog valgt at stoppe efterforskningen uden nogen sigtede i sagen. Det skriver Nordjyllands Politi i en pressemeddelse fredag. De døde fisk var blevet forgiftet med den ekstremt farlige insektmiddelgift carbofuran, der selv i små mængder er dødelig over for mennesker. Uklart motiv I første omgang vurderede Fødevarestyrelsen, at de forgiftede fisk var lagt i søen for at ramme områdets rovfugle, der skulle indtage giften gennem fiskene. Men det er ikke en mistanke, som politiet har kunne bekræfte, og motivet er endnu ukendt. - Vi har vendt mange sten i den her meget alvorlige sag, men det har ikke været muligt for os at rejse en sigtelse af en mulig gerningsmand. Vi anser alle efterforskningsskridt for at være udtømte. Derfor lukker vi sagen, siger lederen af politiets efterforskning, politikommissær Troels Jul Kjærgaard. Efterforskningen indebar blandt andet, at politiets efterforskere foretog adskillige afhøringer, ransagninger samt nogle tekniske undersøgelser. Ingen kan sigtes Men arbejdet har ikke givet politiet det fornødne grundlag, der skal til for at kunne rejse en sigtelse mod nogen personer, ligesom der heller ikke er dukket nye, afgørende spor op, der gør, at det giver mening for politiet at fortsætte efterforskningen. Troels Jul Kjærgaard tilføjer dog, at hvis der fremkommer nye oplysninger i sagen, så vil politiet tage sagsakterne frem igen. - Vi har naturligvis stadig en interesse i informationer, der kan føre til konkrete mistænkte, så vi kan få opklaret denne alvorlig sag, siger Troels Jul Kjærgaard.

Referat:
Nordjyllands Politi har fredag lukket sagen om de forgiftede fisk i søen ved Store Vildmose, da efterforskerne ikke er kommet nærmere en mulig gerningsmand.